31997D0837
L 346/95
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 9 декември 1997година
за изменение на Решение 83/247/ЕИО относно създаването на Комитет по политиката на Общността по отношение на горското стопанство и промишлеността в областта на горското стопанство
(97/837/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че в светлината на икономическата еволюция на горското стопанство и промишлеността в областта на горското стопанство в Общността, както и необходимостта да се осигури представителството на техните различни браншове в комитета, е подходящо да се измени Решение 83/247/ЕИО на Комисията (1),
РЕШИ:
Член единствен
Решение 83/247/ЕИО се изменя, както следва:
1.
Членове 1, 2 и 3 се заместват със следния текст:
„Член 1
С настоящото решение под егидата на Комисията се създава Консултативен комитет за политиката на Общността относно горското стопанство и промишлеността в областта на горското стопанство, наричан по-долу „Комитетът“. Комитетът се състои от представители на европейските организации в областта на горското стопанство.
Член 2
Комитетът, по искане на Комисията или по своя инициатива, съветва Комисията по промишлените аспекти на политиките на Общността, засягащи горското стопанство и промишлеността в областта на горското стопанство, а така също търговията и други икономически аспекти на дървените изделия в Общността или търсенето на такава продукция.
Член 3
Комитетът се състои от 23 членове:
-
5 членове, представляващи сектора на горското стопанство,
-
6 членове, представляващи механизирания дърводобив,
-
6 членове, представляващи производството на пулп, хартия и картон, както и свързаната с тях преработваща промишленост,
-
6 членове, представляващи печатарската и издателска промишленост;“
2.
Членове 5 и 6 се заместват със следния текст:
„Член 5
Мандатът на членовете на Комитета е две години и може да бъде подновяван. При изтичане на двугодишния период, членовете на Комитета остават на служба до заменянето им или до подновяване на мандата им.
Мандатът на член от Комитета се прекратява преди изтичане на тригодишния период, в случай че той подаде оставка или почине.
Той се замества за остатъка от мандата си съгласно разпоредбите на член 4.
Членовете не получават заплата за тяхната служба.
Член 6
Списъкът с имената на членовете се публикува от Комисията за информация в Официален вестник на Европейските общности.“
3.
Член 10 се замества със следния текст:
„Член 10
1. Комитетът и работни групи се свикват от председателя и се събират в централната сграда на Комисията.
2. Представители на Комисията от засегнатите отдели вземат участие в заседанията на Комисията и на работните групи.“
Съставено в Брюксел на 9 декември 1997 година.